7. ΝΟΜΟΣ 6376 της 31 Οκτ. /7 Νοεμ. 1934 Περί διατάξεων αφορωσών την αλευροβιομηχανίαν. Άρθρ.1.-Εργοστασιάρχαι, βιομήχανοι, προϊστάμενοι ή αντιπρόσωποι βιομηχανικών ή εμπορικών επιχειρήσεων αλευροβιομηχανίας, των οποίων η παραγωγικότης υπερβαίνει τους τριάκοντα (30) τόννους ημερησίως, συνάπτοντες σύμβασιν παντός είδους και υπό οιανδήποτε μορφήν, αμέσως ή δια παρενθέτων προσώπων σκοπός της οποίας είναι η από κοινού ρύθμισις της εργασίας παραγωγής των προϊόντων της βιομηχανίας των ή η εταιρική παραγωγή και διάθεσις των προϊόντων τούτων, οφείλουσιν, εκτός των λοιπών κατά Νόμον διατυπώσεων, να τύχωσι προηγουμένως ειδικής προς τούτο αδείας του Υπουργού των Εσωτερικών. Η άδεια αύτη λαμβάνεται δι' υπουργικής αποφάσεως, κατόπιν αιτήσεως προς το Υπουργείον (των Εσωτερικών), υποβαλλομένης παρά του ενός ή όλων των συμβαλλομένων και περιεχούσης πάντας τους όρους και συμφωνίας της συναφθησομένης Συμβάσεως. Η άνευ της τοιαύτης αδείας συναπτομένη καθ' οιονδήποτε τρόπον Σύμβασις είναι απολύτως άκυρος. Άρθρ.2.-Εργοστασιάρχαι, βιομήχανοι, προϊστάμενοι ή αντιπρόσωποι βιομηχανικών ή εμπορικών επιχειρήσεων αλευροβιομηχανίας, των οποίων η παραγωγικότης υπερβαίνει τους τριάκοντα (30) τόννους ημερησίως, συνάπτοντες σύμβασιν παντός είδους και υπό οιανδήποτε μορφήν, αμέσως ή δια παρενθέτων προσώπων, σκοπός της οποίας είναι η από κοινού ρύθμισις της εργασίας παραγωγής των προϊόντων της βιομηχανίας των ή η εταιρική παραγωγή και διάθεσις των προϊόντων τούτων, εάν εκ της Συμβάσεως ταύτης επήλθε περιορισμός της παραγωγής των προϊόντων της βιομηχανίας των, ή διεταράχθησαν οι συνήθεις όροι υφ' ους διεξήγετο αύτη, ή δημιουργούνται νέαι συνθήκαι προκαλούσαι δυσχέρειαν εν τη ακωλύτω προς πάντας διαθέσει των προϊόντων των, τιμωρούνται δια φυλακίσεως τουλάχιστον εξ μηνών και δια χρηματικής ποινής (από 100.000 μέχρι 2.000.000 δραχμών). Δια την επιμέτρησιν των χρηματικών ποινών, βλ.Α.Ν.110/1945 και άρθρ.57 και 474 του νέου Ποινικού Κώδικος, ως και Β.Δ.27 Δεκ. 1950 (τομ.8 σελ. 6.28.80 και 84,1). Άρθρ.3.-Τα εις τα προηγούμενα άρθρα του παρόντος αναφερόμενα πρόσωπα, συνάψαντα από 1 Μαρτίου 1934 και εφεξής εταιρικάς ή άλλας παντός είδους και υφ' οιανδήποτε μορφήν Συμβάσεις με τον εις τα αυτά άρθρα οριζόμενον σκοπόν, υποχρεούνται εντός οκταημέρου προθεσμίας από της ενάρξεως της ισχύος του παρόντος, να ανακοινώσωσι τούτο προς τον Υπουργόν των Εσωτερικών, συν τη υποβολή πάντων των όρων και συμφωνιών της  Συμβάσεώς των, εφόσον δε ο Υπουργός των Εσωτερικών δι' ειδικής αποφάσεώς του δεν ήθελεν εγκρίνει το όλον ή μέρος των όρων και συμφωνιών της Συμβάσεώς των η Σύμβασις καθίσταται εφεξής καθ' όλου ή εν μέρει άκυρος. Τα αυτά πρόσωπα, παραλείποντα να συμμορφωθώσι προς την υποχρέωσίν των ταύτην, της προς τον Υπουργόν των Εσωτερικών ανακοινώσεως και υποβολής των γενομένων συμφωνιών εντός της άνω προθεσμίας, ανεξαρτήτως δε τούτου, ως και πάσης εγκρίσεως του Υπουργού των Εσωτερικών, συνεχίζοντα την εκτέλεσιν της τυχόν μεταξύ των Συμβάσεως κατά τρόπον εξ ου περιωρίσθη η παραγωγή των προϊόντων της βιομηχανίας των ή διεταράχθησαν οι μέχρι της 1 Μαρτίου 1934 υφιστάμενοι συνήθεις όροι υφ' ους διεξήγετο η βιομηχανία των ή εδημιουργήθησαν νέαι συνθήκαι προκαλούσαι δυσχέρειαν εν τη ακωλύτω προς πάντας διαθέσει των προϊόντων των, τιμωρούνται με τας αυτάς ποινάς του προηγουμένου άρθρου 2. Άρθρ.4.-Τα αυτά ως άνω πρόσωπα παύσαντα τας εργασίας των, είτε κατόπιν συμβάσεως με τον εν άρθρ.1 αναφερόμενον σκοπόν, είτε άλλως αδικαιολογήτως, εφόσον προσκαλούμενα παρά του Υπουργού των Εσωτερικών δεν ήθελον επαναλάβει τας εργασίας των εντός τριημέρου προθεσμίας από της γενομένης προσκλήσεως, τιμωρούνται με τας αυτάς των προηγουμένων άρθρων ποινάς. Άρθρ.5.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 